Φαντλ ιμπν Αμπάς

Ο Φαντλ ιμπν Αμπάς ( αραβικά : فضل بن عباس, περ. 614 - 639 μ.Χ.) ήταν αδελφός του Αμπντ Αλλάχ ιμπν Αμπάς και ξάδερφος του προφήτη Μωάμεθ .

 Βιογραφία 
Ο Φαντλ ήταν ο μεγαλύτερος γιος τού Αμπάς ιμπν Αμπντ αλ-Μουταλίμπ, θείου τού Μωάμεθ και πλούσιου εμπόρου τής Μέκκας, και τής Λουμπάμπα μπιντ αλ-Χαρίθ, αδελφής τής συζύγου τού Μωάμεθ, Μαϊμουνά.  Ήταν μεταξύ εκείνων που «στάθηκαν σταθεροί» στη Μάχη τής Χουναΐν το 630,  μετά την οποία η οικογένειά του μετανάστευσε στη Μεδίνα. 

Ο Φαντλ νυμφεύτηκε την εξαδέλφη του, Σαφιγιά μπιντ Μαχμιγιά,    και απέκτησαν μία κόρη, την Ουμ Κουλθούμ, η οποία γεννήθηκε όσο ζούσε ο Μωάμεθ.  Νυμφεύτηκε επίσης την Αμρά μπιντ Γιαζίντ από τη φυλή Κιλάμπ, αλλά αυτός ο γάμος κατέληξε σε διαζύγιο μετά από λίγους μόνο μήνες. 

Σύμφωνα με τον αδελφό του, τον Αμπντ Αλάχ, ο Φαντλ ήταν ένας εξαιρετικά όμορφος άνδρας. Στο Αποχαιρετιστήριο Προσκύνημα τον Μάρτιο τού 632, καβάλησε την καμήλα τού Μωάμεθ. Κατά την ίδια του την παραδοχή, κοίταξε τόσο έντονα ένα όμορφο κορίτσι σε μία άλλη καμήλα, που ο Μωάμεθ αναγκάστηκε να τραβήξει το πηγούνι του, και να γυρίσει το πρόσωπό του μακριά της τρεις φορές.    Σχετικά με αυτό το περιστατικό, ο Μωάμεθ έκανε το περίφημο σχόλιό του: «Είδα έναν νεαρό άνδρα και μία νεαρή γυναίκα, και δεν μπορούσα να εμπιστευτώ τον Σατανά μαζί τους». 

Όταν ο Μωάμεθ υπέκυψε στην τελευταία του ασθένεια, ο Φαντλ και ο εξάδελφός του, ο Αλί, ήταν αυτοί που τον στήριξαν στην τελευταία του πορεία προς το σπίτι τής Αϊσά.  Μετά το τέλος τού Μωάμεθ, ο Φαντλ ήταν ένας από εκείνους που μπήκαν στον τάφο του, και βοήθησαν στην εναπόθεση τού σώματός του. 

Συμμετείχε σε πολλές μάχες των Μουσουλμάνων εναντίον Ρωμαίων και Περσών.  Κατά τη διάρκεια τής εισβολής των Ρασιντούν προς το Λεβάντε, αφού ο Αμπού Ουμπαϊντά ιμπν αλ-Τζαράχ είχε ειρηνεύσει την περιοχή στο Μωάβ, έστειλε τον Ζουμπαΐρ ιμπν αλ-Αβάμ και τον Φαντλ ιμπν Αμπάς να υποτάξουν την πόλη τού Αμμάν.  Ο Γουακιντί κατέγραψε ότι ο Σαΐντ ιμπν Αμίρ αλ-Τζουμαχί κατέθεσε κατά τη διάρκεια τής μάχης, η οποία έλαβε χώρα σε μία γέφυρα, ότι είδε στο μέτωπο τού μουσουλμανικού στρατού, τον Ζουμπαΐρ και τον Φαντλ να πολεμούν λυσσαλέα εναντίον των Ρωμαίων επάνω στα άλογά τους, όπως στο αρχείο τού Γουακιντί, «ο καθένας (ο Ζουμπαΐρ και ο Φαντλ) πολέμησε σαν χίλιοι ιππείς», καθώς οι Ρωμαίοι στρατιώτες τρομοκρατήθηκαν και τράπηκαν σε φυγή, μόλις είδαν τον Ζουμπαΐρ και τον Φαντλ, όπως συνέχισε ο Σαΐντ ιμπν Αμίρ λέγοντας ότι ο στρατός των Ρασιντούν έσφαζε τους φυγάδες Ρωμαίους στρατιώτες, ενώ μερικοί συνελήφθησαν ως αιχμάλωτοι πολέμου.   Στη συνέχεια, ο Ζουμπαΐρ κατάφερε να σκοτώσει τον Ρωμαίο διοικητή ονόματι Νικήτα, και συνέχισε με την πόλη τού Αμμάν υποταγμένη. 

Αργότερα, οι μουσουλμανικές δυνάμεις πολιόρκησαν τη Μπάρκα (στην Κυρηναϊκή) για περίπου τρία χρόνια, χωρίς αποτέλεσμα.  Στη συνέχεια, ο Χαλίντ ιμπν αλ-Ουαλίντ, ο οποίος προηγουμένως είχε συμμετάσχει στην κατάκτηση τής Οξυρύγχου ( البهنسا, Αλ-Μπαχνασά ), πρότεινε ένα ριζοσπαστικό σχέδιο για την ανέγερση καταπέλτη, που θα γέμιζε με σάκους από βαμβάκι.  Στη συνέχεια, καθώς νύχτωσε και η φρουρά τής πόλης κοιμήθηκε, ο Χαλίντ διέταξε τούς καλύτερους πολεμιστές του, όπως τον Ζουμπαΐρ ιμπν αλ-Αουάμ, τον γιο του Αμπντ Αλάχ, τον Αμπντούλ-Ραχμάν ιμπν Αμπί Μπακρ, τον Φαντλ ιμπν Αμπάς, τον Αμπού Μασούντ αλ-Μπαντρί και τον Αμπντ αλ-Ραζάκ, να μπουν στην πλατφόρμα τού καταπέλτη, που θα γέμιζε με σάκους από βαμβάκι.  Ο καταπέλτης τούς εκτόξευσε έναν προς έναν στην κορυφή τού τείχους, και επέτρεψε σε αυτούς τούς πολεμιστές να εισέλθουν στην πόλη, ανοίγοντας τις πύλες και σκοτώνοντας τούς φρουρούς, επιτρέποντας έτσι στις μουσουλμανικές δυνάμεις να εισέλθουν, και να καταλάβουν την πόλη. 

Ο Φαντλ μετέδωσε μερικά χαντίθ για τον Μωάμεθ, αλλά δεν έζησε αρκετά για να γίνει γνωστός ως σπουδαίος διδάσκαλος. Απεβίωσε από πανώλη στην Αμβάς τής Συρίας, το 18 ΈΕ (639 μ.Χ.), σε ηλικία περίπου 25 ετών  

 Θέση στο Σιιτικό Ισλάμ 
Χαίρει μεγάλης εκτίμησης από τούς Σιίτες, επειδή αρνήθηκε να δώσει τον όρκο πίστης του στον Αμπού Μπακρ. 

 Δείτε επίσης 
 Σύντροφοι τού Προφήτη

 Αναφορές 

 Εξωτερικοί σύνδεσμοι 
 http://www.sevde.de/Sahabeler/FADL_iBN_ABBAS.htm

Κατηγορία:Αββασίδες χαλίφηδες